wickkiey/tamil-wikipedia-markdown huggingface dataset:
# கான் அப்துல் கப்பார் கான்


**கான் அப்துல் கப்பார் கான்** (*Khan Abdul Ghaffar Khan*, 1890 - 20 ஜனவரி 1988) (இந்தி: ख़ान अब्दुल ग़फ़्फ़ार ख़ान) பிரித்தானியாவின் இந்தியாவின் முக்கிய தலைவர்களுள் ஒருவர். இந்தியாவில் ஆங்கிலேய ஆட்சியை அகிம்சை முறையில் எதிர்த்தவர். மகாத்மா காந்தியின் நெருங்கிய நண்பர். இவர் *எல்லைக் காந்தி* என்று அழைக்கப்பட்டவர்.  

இளம் வயதில் தனது குடும்பத்தால் பிரித்தானிய போர்ப்படையில் சேர ஆதரிக்கப்பட்டார். இவர் ஒருமுறை ஆங்கிலேயர் ஒருவர் ஓர் இந்தியன் மீது காட்டிய கொடுமையைக் கண்டு சலிப்படைந்தார். இங்கிலாந்தில் இவர் படிக்க வேண்டும் என்று தம் குடும்பம் முடிவு செய்ததைத் தனது தாய் தடுத்ததால் போகவில்லை.  

குதை கித்மத்கர் (அதாவது "இறைவனின் தொண்டர்கள்") என்ற புரட்சிப் படையை அமைத்த இவர் பலமுறை ஆங்கிலேயர் ஆட்சியில் சிறையில் அடைக்கப்பட்டார்.  

இந்தியப் பிரிவினையைக் கடுமையாக எதிர்த்த இவர், காங்கிரஸ் கட்சி பிரிவினைத் திட்டத்தை ஆதரித்தவுடன், "எங்களை ஓநாய்களிடம் எறிந்துவிட்டீரே" என்று காங்கிரஸ் தலைவர்களிடம் சொன்னார்.  

1946 ஆம் ஆண்டு நவகாளியில் நடை பெற்ற கலவரத்திற்குப் பின் காந்தியுடன் அமைதிப்பயணம் மேற்கொண்டார்.  

இந்தியப் பிரிவினைக்குப் பிறகு பாகிஸ்தானில் வாழ்ந்த இவர் பலமுறை பாகிஸ்தான் ஆட்சியால் சிறையில் அடைக்கப்பட்டார். இந்திய உளவாளி என்று தூற்றப்பட்டார்.  

1985-இல் நோபல் அமைதி பரிசுக்கு தேர்வு செய்யப்பட்ட இவர் 1987-இல் பாரத ரத்னா பெற்ற முதல் அயல்நாட்டவர் என்ற பெருமை பெற்றவர்.  

1988-இல் இவர் இயற்கை எய்தினார்; இவரின் கடைசி ஆசைக்கேற்ப பிறந்த ஊரான ஜலாலாபாத் என்ற ஆப்கான் ஊரில் இவரது உடல் அடக்கம் செய்யப்பட்டது. இவரது இறுதி ஊர்வலத்தில் பத்தாயிரத்திற்கும் மேற்பட்டோர் பெசாவரில் இருந்து கைபர் கணவாய் வழியாக சலாலாபாத்துக்குச் சென்றனர். சோவியத் ஆப்கானியப் போர் கடுமையாக நடந்து கொண்டிருந்த போதும் இவரது இறுதிச் சடங்குகளை நிறைவேற்ற தற்காலிகப் போர் நிறுத்தம் அறிவிக்கப்பட்டது.
# இரகுநாதபுரம்

::  

**இரகுநாதபுரம் ** (ஆங்கிலம்: Mathur), இந்தியாவின் தமிழ்நாடு மாநிலத்தில் அமைந்துள்ள இராமநாதபுரம் மாவட்டத்தில் இராமநாதபுரம் வட்டத்தில் இருக்கும் ஒரு கிராமம் ஆகும்.  

## மக்கள் வகைப்பாடு
இந்திய 2001 மக்கள் தொகை கணக்கெடுப்பின்படி 6,410 மக்கள் இங்கு வசிக்கின்றார்கள்.இவர்களில் 4,523 ஆண்கள், 5,5025 பெண்கள் ஆவார்கள். இரகுநாதபுரம் மக்களின் சராசரி கல்வியறிவு 85.55% ஆகும். இரகுநாதபுரம் மக்கள் தொகையில் 12.6% ஆறு வயதுக்குட்பட்டோர் ஆவார்கள். இது இந்திய தேசிய சராசரி கல்வியறிவான 59.5% விட கூடியதே.  

## நிலப்பரப்பு
இது இராமநாதபுரம் மாவட்டத்திலேயே அதிகமான குளங்களைக் கொண்ட ஊராட்சி ஆகும்.  

## வழிபாட்டுத் தலங்கள்
இங்கு பத்தாம் நூற்றாண்டு காலத்தில் கட்டப்பட்ட புத்தர் கோவில் உள்ளது. ஐந்நூறு வருடங்கள் பழமையான அம்மன்கோவிலும் கண்ணன் கோவிலும் உள்ளன.  

## தொழில்
இங்குள்ள மக்களின் தொழில்வளர்ச்சி தென்னையைச் சார்ந்தது. இது சுற்றியுள்ள ஊர்களின் வணிக மையமாக உள்ளது.  

## போக்குவரத்து
இரகுநாதபுரத்தில் இருந்து சிற்றுந்தின் மூலம் பக்கத்து ஊர்களுக்கு செல்ல வசதி உள்ளது. இங்கிருந்து ராமநாதபுரத்துக்கு பேருந்துகள் செல்கின்றன.  

## கல்வி
இங்கு அரசு மேல்நிலை பள்ளியும், இரண்டு தொடக்கபள்ளிகளும், ஆங்கில வழியில் உயர் நிலை பள்ளியும் உள்ளன.  

## அமைப்புகள்
இங்கு இரண்டு வங்கிகள் உள்ளன. ஆரம்ப சுகதார நிலையம், கால்நடை மருத்துவமனை, தொலைத் தொடர்பு மையம், மின் பகிர்வு நிலையம் ஆகியனவும் உள்ளன.  

## வரலாறு
இரகுநாதபுரம் சேதுபதி மன்னர் காலத்தில் முக்கிய நகரமாக திகழ்ந்துள்ளது. பத்தாம் நூற்றாண்டில் விஜய இரகுநாத சொக்கலிங்கபுரம் என்று அழைக்க‌ப்ப‌ட்டது. காலப்போக்கில் இரகுநாதபுரம் என்று மருவியது.  

## ஆதாரங்கள்
# காரைதீவு கண்ணகி அம்மன் ஆலயம்


**காரைதீவு கண்ணகி அம்மன் ஆலயம்** இலங்கையின் கிழக்கு மாகாணத்தில் மட்டக்களப்பு நகரிலிருந்து தெற்கே செல்லும் நெடுஞ்சாலையில் 27 மைல் தொலைவில் அமைந்துள்ள அம்பாறைக்குச் செல்லும் வீதி பிரியும் சந்திக்கு அண்மையில் அமைந்துள்ள ஒரு கண்ணகி அம்மன் ஆலயமாகும். கண்ணுக்கெட்டிய தூரம் வரை வயல்வெளிகளும் மறுபக்கம் கடற்கரையுடன் சேர்ந்த தென்னை மரச்சோலைகளும் நிறைந்த பசுமைமிகு சூழலில் இவ்வாலயம் அமைந்துள்ளது.  

## ஆலய வரலாறு
இவ்வாலயத்தில் உள்ள கண்ணகி சிலை முதலாம் கஜபாகு மன்னனால் இந்தியாவில் இருந்து கொண்டுவரப்பட்டதாக நம்பப் படுகின்றது. கண்ணகி வழக்குரை, வசந்தன் கவித்திரட்டு ஆகிய பாடற்பகுதிகளில் இவ்வாலயம் பற்றிய வரலாற்றுக் குறிப்புகளை அறியலாம்.  

### கர்ணபரம்பரைக் கதை

## வெளியிணைப்புகள்
# ஐரோவாசிய கொண்டலாத்தி



**யூரேசியா கொண்டலாத்தி** (*Upupa epops*) ஆசியா, ஐரோப்பா, ஆப்பிரிக்கக் கண்டங்களில் காணப்படும் வண்ணமிகு பறவை. இதன் கிரீடம் போன்ற இறகுத்தலை இதனை எளிதில் அடையாளம் காட்டும். பழுப்பு நிற உடலும் பளிச்சென்ற கருப்பு-வெள்ளை இறகுகளும் கீழ்நோக்கி வளைந்த அலகும் கொண்டது இப்பறவை.கொண்டலாத்தி குருவியை எழுத்தாணிக் குருவி, சாவல்குருவி, புளுக்கொத்தி, கொண்டை வளர்த்தி, கொண்டை உலர்த்தி, விசிறிக்கொண்டைக் குருவி என்றும் அழைப்பர். கட்டிடங்கள் மற்றும் பாறை இடுக்குகளில் இடையில் கூடு அமைத்து இனப்பெருக்கம் செய்யும் பறவை இது . இதன் அலகு நீண்டு இருப்பதால் இதனை மரங்கொத்தி என மக்கள் தவறாக கருதுவர். உண்மையில் இது மண்ணின் உள் வண்டுகளும், கரையான்களும் அமைக்கும் புற்றுகளில் தன் நீண்ட அலகினை நுழைத்து அவற்றின் இளம் பருவ புழுக்களை உணவாக உண்கின்றன. அழகான உருவத்தைக்கொண்ட இவை பூச்சிகளைக் கட்டுப்படுத்துவதில் பெரும் பங்காற்றுகிறது. இவையெல்லாம் இல்லாவிட்டால் பூச்சிகளுக்கு நடுவிலுள்ள இடைவெளியில்தான் நாம் வாழ்ந்து கொண்டிருப்போம்  

## துணையினங்கள்
இந்த இனத்தின் கீழ் 9 துணையினங்கள் உள்ளன.  

| துணைச்சிற்றினம் |  |  |  |
| --- | --- | --- | --- |
| *யு. எ. எப்பாசு*
<small>லின்னேயசு, 1758</small> | வடமேற்கு ஆப்பிரிக்கா, கேனரி தீவுகள், ஐரோப்பா, தென் மத்திய ரஷ்யா, வடமேற்கு சீனா, தெற்கு, வடமேற்கு இந்தியா | மாதிரியினம் |  |
| *யு. எ. மேஜர்*
<small>சி.எல். பிரிஹம்</small>, <small>1855</small> | தென்கிழக்கு ஆப்பிரிக்கா | மாதிரியினத்தை விட பெரியது, பெரிய அலகு, நீள அலகு, குறுகிய வால் பட்டை, சாம்பல் மேற்பகுதி |  |
| *யு. எ. செனெகேலென்சு*
<small>சுவைசன், 1913</small> | செனகல் முதல் ஐரோப்பா வரை | மாதிரியினத்தினை விட சிறியது, குட்டையான இறகுகள் |  |
| *யு. எ. வாய்பெலி*
<small>ரெய்ச்சன்நவ், 1913</small> | கேமரானலிருந்து தென் கென்யா | *யு. எ. சிலென்சிசு போன்றது, அடர் சிறகுகள் தோற்றம், வெள்ளை நிறம் இறக்கைகளில்* |  |
| *யு. எ. சத்துராட்டா*
<small>லோன்பெர்க், 1909</small> | ஜப்பான், சைப்பீரியாவிலிருந்து திபெத்து, தென் சீனா | மாதிரியினத்தினைப் போன்றது, சாம்பல் நிற மார்பு கூடு, வெளிறிய இளம்சிவப்பு |  |
| இலங்கை கொண்டலாத்தி *யு. எ. சிலென்சிசு*
<small>ரெய்ச்சன்பாச், 1853</small> | இந்திய துணைக்கண்டம் | மாதிரியினத்தினை விட சிறியது, அதிக செம்பழுப்பு நிறமுடையது, |  |
| *யு. எ. லாங்கிரோஸ்ட்ரிசு*
<small>ஜெர்டான், 1862</small> | தென்கிழக்கு ஆசியா | மாதிரியினத்தினை விட பெரியது, வெளிறிய நிறமுடையது | } |
# அல்பெயர் எண்

எண்ணிக்கை அளவைக் குறிப்பிடுவது எண். அளவு காட்டாமல் மிகுதியைக் குறிப்பிடும் எண்ணுப்பெயர்களும் தமிழில் இருந்தன. அவற்றைத் தொல்காப்பியர் **'அல்பெயர் எண்**' என்று குறிப்பிடுகிறார்.  
ஐ அம் பல் என வரும் இறுதி - எனபது அவர் நூற்பா (393)  
## எண்
நாம் 'ஏழு' என்று வழங்கும் எண் தொல்காப்பியர் காலத்தில் 'ஏழ்' என்று வழங்கப்பட்டது. 'ஏழ்' என்னும் சொல்லை அவர் புள்ளி மயங்கியலில் வைத்துப் புணர்ச்சிவிதி கூறுகிறார்.  
ஏழன் உருபு (=ஏழாம் வேற்றுமை உருபு)-(388)  
எழு கழஞ்சு (389)  
எழுபஃது (390)  
ஏழாயிரம் (391)  
ஏழ் நூறாயிரம் (392)  
ஏழ் தாமரை, ஏழாம்பல், ஏழ் வெள்ளம் (393)  
ஏழகல் (394)  
இப்படி ஏழ் எண்ணுக்கு 7 நூற்பாக்கள் வருகின்றன.  
## அல்பெயர் எண்
'ஐ'யில் முடியும் தாமரை, 'அம்'மில் முடியும் வெள்ளம், 'அல்'லில் முடியும் ஆம்பல் ஆகிய எண்ணுப்பெயர்கள் அளவிட முடியாத பேரெண்களைக் குறிப்பவை என்பது தொல்காப்பியம் தரும் விளக்கம்.  

## விளக்கம்
இதனைப் பத்தின் அடுக்காக எண்ணிப் பார்ப்பதும் முறையானதாகப் படுகிறது.  
ஒன்று = 1  
பத்து = 10  
நூறு = 10<sup>2</sup>  
ஆயிரம் = 10<sup>3</sup>  
பத்தாயிரம் = 10<sup>4</sup>  
நூறாயிரம் = 10<sup>5</sup>  
பத்து நூறாயிரம் = 10<sup>6</sup>  
கோடி = 10<sup>7</sup>  
தாமரை (=கோடிகோடி) = 10<sup>14</sup>  
வெள்ளம் (=கோடிதாமரை) = 10<sup>21</sup>ஆம்பல் (=கோடிவெள்ளம்) = 10<sup>28</sup>  
## பரிபாடலில் அல்பெயர் எண் (=செய்குறி ஈட்டம்)
இந்த எண்களைக் கீரந்தையார் பாடல் <small>(பரிபாடல் 2)</small> செய்குறி ஈட்டம் என்று குறிப்பிடுகிறது. இந்தப் பாடலில் கால ஊழியின் தொன்முறை விளக்கம் காட்டப்படுகிறது.  
1. தொன்முறை இயற்கையின் பசும்பொன் உலகும், மண்ணும் பாழ்பட எழுந்த விசும்பின் ஊழி
1. கரு வளர்ந்த வானத்தில் உருவம் அறியப்படாத ஒன்றன் ஊழி
1. உந்துவளி கிளர்ந்த ஊழி
1. செந்தீச் சுடரிய ஊழி
1. பனியொடு தண்பெயல் தலைஇய ஊழி
1. மூழ்கிய வெள்ளத்தில் நிலம் மீண்டும் பீடுயர்பு தோன்றிய ஊழி
இந்த ஊழிக் காலங்கள் தோன்றுகையில் எந்த அளவு இடைவெளிக் காலம் நீண்டது என்பதற்கு அல்பெயர் அளவை எண்களும் அவற்றிற்குத் தரப்பட்டுள்ளன.  
| வரிசை எண் | ஊழி | ஊழி தோன்றுவதற்கு எடுத்துக்கொண்ட காலம். (செய்குறி ஈட்ட அளவையில்) |  |
| --- | --- | --- | --- |
| 1 | பாழ்பட்டு விசும்பு எழுந்த ஊழி | நெய்தல் அளவு காலம் |  |
| 2 | விசும்பில் கரு வளந்த ஊழி | குவளை அளவு காலம் |  |
| 3 | வளி ஊழி | ஆம்பல் அளவு காலம் |  |
| 4 | தீ ஊழி | சங்கம் அளவு காலம் |  |
| 5 | பனிமழை ஊழி | கமலம் அளவு காலம் |  |
| 6 | நிலம் தோன்றிய ஊழி | வெள்ளம் அளவு காலம் | } |
# நால்வகை ஊழியெண்

எண்ணிக்கைகளை எண் என்கிறோம். தமிழ் உலகம் (தமிழ்மொழி) எண்ணிக்கையை 4 கோணங்களில் பார்த்திருக்கிறது. கடுவன் இள எயினனார் என்னும் புலவர் இறைவன் திருமாலைப் பாடியுள்ள பரிபாட்டில் (3-77முதல்) திருமாலின் பல பெருமைகள் பேசப்படுகின்றன. அவற்றுள் ஒன்று அவன் நால்வகை ஊழியெண்களாய் அவன் நவிலப்படுவது.  
1 பாழ்  

2 கால்  
3 பாகு  
4 ஒன்று, இரண்டு, ... என்றெல்லாம் எண்ணிக்கொண்டு செல்லும் பாங்கு.  
பாழ் = 0  
கால் = 0.25  
பாகு = 0.5  
1, 2, ... என்று எண்ணிக்கொண்டே செல்லும் முடிவில்லாத பாங்கு.  

இதனை அறிவியல் கோணத்திலும் எண்ணிப்பார்க்க முடியும்.  
1 வெம்மை அடங்கிக் கிடக்கும் பாழ்நிலை (விண்) ஊழி  
2 விண் வெடித்து ஓடும் காற்றுஊழி  
3 கால் வெம்மையும் தண்மையுமாய்ப் பாகுபட்ட ஊழி (தீ, நீர்)  
4 எண்ணிக்கை உருவம் கொண்ட நிலை  

'பாழ் என, கால் என, பாகு என, ஒன்று என | இரண்டு என, மூன்று என, நான்கு என, ஐந்து என, | ஆறு என, ஏழ் என, எட்டு என, தொண்டு என | நால்வகை ஊழி எண் நவிற்றும் சிறப்பினை'
# திருப்பாலை



**திருப்பாலை** என்பது இந்தியா, தமிழ்நாடு, மதுரையின் வடக்கே உள்ள (கிராமப் பஞ்சாயத்துக்கு உட்பட்ட) ஒரு உட்கடைக் கிராமமாகும்; மதுரை (வடக்கு தாலுகா) வட்டத்தில் உள்ள ஒரு வருவாய் கிராமமாகும். 2011-இல் இதன் கிராமப் பஞ்சாயத்து கலைக்கப்பட்டு மதுரை மாநகராட்சியுடன் இணைக்கப்பட்டது. இங்கு முக்கியத் தொழிலாக விவசாயம் உள்ளது. சமயநல்லூர் சட்டமன்றத் தொகுதியைச் சேர்ந்தது மற்றும் மதுரை மக்களவைத் தொகுதியைச் சேர்ந்ததாகும். ஆன்மிக பேச்சாளர் திருமுருக கிருபானந்த வாரியார் அவர்களின் **கிருபாகரம்** இப்பகுதியில் அமைந்துள்ளது.  

## கல்வி நிலையங்கள்
மதுரைப் புறநகர்பகுதியாகவும், மதுரைக்கு மிக அருகிலும் இந்த ஊர் இருப்பதால் இங்கு பல கல்வி நிறுவனங்கள் அமைந்துள்ளன.  
- யாதவர் கல்லூரி
- இ. எம். ஜி. யாதவர் மகளிர் கல்லூரி
- வேதிக் மெட்ரிக்குலேஷன் பள்ளி
- ஜெயின் வித்யாலய பள்ளி முதலியவை இங்குள்ள சில முக்கியக் கல்வி நிறுவனங்கள் ஆகும்.

## அருகேவுள்ள வழிபாட்டுத் தலங்கள்
- திருப்பாலை கிருஷ்ணன் கோவில்
- மந்தையம்மன் கோவில்
- நொண்டிச்சாமி கோவில்
- திருவேங்கடமுடையன் திருக்கோயில்
- இஸ்கான் கிருஷ்ணன் கோவில்
- திருப்பாலை ஜூம்மா மசூதி
# செம்பட்டியல்



**செம்பட்டியல்** அல்லது **சிவப்புப் பட்டியல்** (*Red list*) என்பது ஒரு உயிரியல் இனமானது அழிந்து போனதற்கான அல்லது அழிந்துபோவதற்கான அச்சுறுத்தலுக்கு ஆட்பட்டதற்கான நிலையை விளக்கும் ஒரு பட்டியலாகும். **பன்னாட்டு இயற்கைப் பாதுகாப்புச் சங்கம்** (*International Union for Conservation of Nature*) என்ற அமைப்பு வெளியிடும் இந்த **சிவப்புப் பட்டியல்** இனங்களின் வெவ்வேறு காப்பு நிலைகளை பட்டியலிடுகின்றது. இவற்றில் முக்கியமான பத்து நிலைகளாவன:  
- இனஅழிவு நிகழ்ச்சியினால் அற்றுவிட்ட இனம் (EX)
- இயலிடத்தில் அற்றுவிட்ட இனம் (EW)
- மிக அருகிய இனம் (CR)
- அருகிய இனம் (EN)
- அழிவாய்ப்பு இனம் (VU)
- அச்சுறு நிலையை அண்மித்த இனம் (NT)
- தீவாய்ப்பு கவலை குறைந்த இனம் (LC)
- தரவுகள் போதாது (DD)
- மதிப்பீடு செய்யப்படாத இனம் (NE)

## சுருக்கங்கள்
| சுருக்கம் | விரிவு | கலைச்சொல் |  |
| --- | --- | --- | --- |
| EX | Extinct | அழிந்து போனவை, அற்றுவிட்ட இனம் |  |
| EW | Extinct in the Wild | இயலிடத்தில் அழிந்து போனவை, இயலிடத்தில் அற்றுவிட்ட இனம் |  |
| CR | Critically endangered | அச்சுறுத்தலுக்கு உள்ளானவை அல்லது பேரிடரிலுள்ளவை, மிக அருகிய இனம் |  |
| EN | Endangered | அருகிவருபவை, அருகிய இனம் |  |
| VU | Vulnerable | பாதுகாப்பற்றவை. அழிவாய்ப்புள்ள உயிரினங்கள், அழிவாய்ப்பு இனம் |  |
| NT | Near Threatened | அருகும் தருவாயில் உள்ளவை, அச்சுறு நிலையை அண்மித்த இனங்கள், அச்சுறு நிலையை அண்மித்த இனம் |  |
| LC | Least Concern | அழிந்து விடும் என்ற அச்சுறுநிலையற்றவை தீவாய்ப்பு கவலை குறைந்த இனம் |  |
| DD | Data Deficient | போதியளவு தரவுகள் பெறப்பட்டிருக்காத இனங்கள், தரவுகள் போதாது. |  |
| NE | Not evaluated | மதிப்பீடு செய்யப்படாத இனம் | } |

, அருகிய இனம், அழிவாய்ப்பு இனம் என பன்னாட்டு இயற்கைப் பாதுகாப்புச் சங்கத்தினால் 2007 இல் சிவப்புப் பட்டியலில் இணைக்கப்பட்ட வெவ்வேறு குழுக்களைச் சேர்ந்த இனங்களின் சதவீதம்]]  

## பதிப்புகள்

1991ஆம் ஆண்டிலிருந்து பல பதிப்புகள் வெளியிடப்பட்டுள்ளன:  

- பதிப்பு 1.0 (1991)
- பதிப்பு 2.0 (1992)
- பதிப்பு 2.1 (1993)
- பதிப்பு 2.2 (1994)
- பதிப்பு 2.3 (1994)
- பதிப்பு 3.0 (1999)
- பதிப்பு 3.1 (2001)
2001 முதல் அனைத்து புதிய பன்னாட்டு இயற்கை பாதுகாப்பு சங்கத்தின் மதிப்பீடுகளும் வகைகள் மற்றும் அளவுகோல் பதிப்பு 3.1ஐப் பயன்படுத்தியுள்ளன.
# மு. நல்லதம்பி


பண்டிதர் **மு. நல்லதம்பி** (13 செப்டம்பர் 1896 - 8 மே 1951) இலங்கையில் அறியப்பட்ட ஒரு தமிழ் அறிஞரும் புலவரும் ஆவார். இவர் நூற்றுக்கு மேற்பட்ட பாடல்களும் பிரபந்தங்களும் இயற்றியுள்ளனர். இலங்கையின் நாட்டுப்பண்ணைத் தமிழில் (சிறீ லங்கா தாயே) மொழிபெயர்த்தார். 1950ம் ஆண்டு இவரால் இலங்கையின் தேசிய கீதம் தமிழ் மொழிக்கு மொழி பெயர்க்கப்பட்டது. அன்றிலிருந்து இன்றுவரை இந்த மொழிபெயர்ப்பு இலங்கையில் தமிழ் பேசும் பிரதேசங்களில் படிக்கப்படுகின்றது. சமுதாய ஊழல்களைக் கண்டித்துப் பல பாடல்களை இவர் பாடியுள்ளார். இவரது ஆக்கத் தொகுப்புகளும் அவர் சார்ந்த பதிவுகளும் " முதுதமிழ்ப்புலவர் மு. நல்லதம்பி: படைப்புகளும் பதிவுகளும்" என்ற நூலாக இலங்கைத் தமிழியற் கழகத்தினரால் வெளியிடப்பட்டது.  

## வாழ்க்கைக் குறிப்பு
இவர் யாழ்ப்பாண மாவட்டம், வட்டுக்கோட்டையில் சிந்துபுரம் என்ற கிராமத்தில் முருகுப் பிள்ளைக்கும் தங்கம்மையாருக்கம் புதல்வராகப் பிறந்தார். கொழும்பு ஆங்கில ஆசிரியர் பயிற்சிக் கல்லூரியில் இவர் கல்வி கற்ற போது அங்கு தமிழாசிரியராக விருந்த தென்கோவை, பண்டிதர் ச. கந்தையபிள்ளையிடம் இலக்கிய இலக்கணங்களைக் கற்றார். பின்னர் கொழும்பு சாகிரா கல்லூரியில் தமிழாசிரியராகப் பணியாற்றினார். 1940-ஆம் ஆண்டிலே தமிழ்நாடு திருநெல்வேலித் தமிழ்ச் சங்கத்தார் 'முதுதமிழ்ப் புலவர்' என்னும் பட்டம் வழங்கி இவரைக் கௌரவித்தனர். இலங்கைப் பல்கலைக்கழகத்திலே சில ஆண்டுகள் இவர் விரிவுரையாளராகப் பணியாற்றினார்.  

இவரது 'மணித்தாய் நாடும் மரதனோட்டமும்' என்ற நூல் மரதனோட்டக் கவிதைப்போட்டியில் முதற் பரிசைப் பெற்றது.  

## தமிழில் இலங்கை நாட்டுப்பண்
இலங்கையின் நாட்டுப்பண் சிங்கள மொழியில் ஆனந்த சமரக்கோன் என்பவரால் 1940 ஆம் ஆண்டளவில் எழுதப்பட்டது. இதனை நல்லதம்பி சிறீ லங்கா தாயே என்ற தலைப்பில் 1950-ஆம் ஆண்டில் மொழிபெயர்த்தார். 1975-ஆம் ஆண்டு தேசிய பொதுக்கல்வித் தராதரப் பத்திர தமிழ்ப்பாடப் புத்தகத்தில் தேசிய கீதம் தமிழிற் பதியப்பட்டுள்ளது. 1975 தேசிய பொதுக்கல்வித்தராதரப் பரீட்சைக்கான - கர்நாடக சங்கீத பாடத்திட்டத்தின் படி - தேசிய கீதம் தமிழிற் கற்பிக்கப்பட்டுள்ளது. தமிழ் மொழிபெயர்ப்பை அதிகாரபூர்வமாக நீக்க அரசுத்தலைவர் மகிந்த இராசபக்ச தலைமையிலான அமைச்சரவை கலந்துரையாடல்களை டிசம்பர் 2010 இல் நிகழ்த்தியது. இதற்கு இலங்கை தமிழ் கட்சிகளின் எதிர்ப்பை அடுத்து தமிழ் மொழி தேசிய கீதத்தை நீக்கும் எண்ணம் தமக்கு இல்லை என இலங்கை அரசின் அமைச்சர் செனிவரத்ன ஊடகங்கள் மூலம் அறிவித்தார்.  

## எழுதிய சில நூல்கள்
- மணித்தாய் நாடும் மரதனோட்டமும்
- மொழிப் பயிற்சி
- முது தமிழ்ப்புலவர் மு. நல்லதம்பி படைப்புகளும் பதிவுகளும்

## எழுதிய சில கவிதைகள்
- பாரதியார்
# கத்திப்பாரா சந்திப்பு



**கத்திப்பாரா சந்திப்பு**, சென்னை மாநகராட்சியின் ஒரு முக்கிய சாலைச் சந்திப்பு ஆகும்.  

## அமைவிடம்

இது ஆலந்தூரில், கிண்டிக்கு தெற்கே அமைந்திருக்கிறது. இது ஜி.எஸ்.டி சாலை (தேசிய நெடுஞ்சாலை 45), உள் வட்ட சாலை, அண்ணா சாலை மற்றும் பூந்தமல்லி சாலை ஆகிய இடைவெட்டுச் சந்திகளை இணைக்கிறது.  

## குறிப்பு
கத்திப்பாரா சந்திப்பு, ஒரு மிகப் பெரிய இரட்டை அடுக்கு பல்தளச்சாலை மற்றும் இடைமாற்றுச்சந்தி ஆகும். இந்த சுற்றுச்சந்தியில் இந்தியாவின் முதல் பிரதமர் ஜவகர்லால் நேருவின் சிலை அமைந்திருக்கின்றது.  

## திறப்பு
ஜி.எஸ்.டி சாலையையும் (NH 45), உள் வட்ட சாலையையும் இணைக்கும் முக்கிய வழி, 9 ஏப்ரல் 2008 அன்று திறந்து வைக்கப்பட்டது. இது முழுமையாக கட்டப்பட்டு, 26 அக்டோபர் 2008 இல் தீபாவளி பரிசாக சென்னை மக்களுக்கு, அன்றைய முதலமைச்சரால் மு. கருணாநிதியால் இந்திய சீர் நேரம் காலை 9:00 மணியளவில் திறந்து வைக்கப்பட்டது.
# கிறித்தவ தமிழ் இலக்கியம்

கிறித்தவம் தொடர்பான தமிழ் இலக்கியங்கள் **கிறித்தவ தமிழ் இலக்கியங்கள்** எனப்படும். கிறித்தவ சமய பின்புலம் கொண்டோர் ஆக்கிய இதர ஆக்கங்களும் கிறித்தவ தமிழ் இலக்கியமாக வகைப்படுத்தப்படுவதுண்டு. பதினைந்தாம் நூற்றாண்டின் இறுதி தொடங்கி கிறித்தவ அறிமுகம் தமிழ்நாட்டிலும், ஈழத்திலும் நிகழ்கிறது. இதைத் தொடர்ந்து தமிழ்நாடும், ஈழமும் கிறித்தவ ஐரோப்பியரின் குடியேற்றவாத ஆட்சிக்கு உட்படுகின்றன. இக்காலத்தில் சாதிக் கொடுமை, சலுகைகள், சமய ஈடுபாடு போன்ற பல காரணங்களால் தமிழர்கள் பலர் கிறித்தவ சமயத்துக்கு மதம் மாறினர்.  

கிறித்தவ தமிழ் இலக்கியத்தில் ஒரு குறிப்பிடத்தக்க பகுதி ஐரோப்பியர்களின் தமிழ்ப் பணிகள் ஆகும். சமயத்தைப் பரப்ப அவர்கள் தமிழை கற்றனர். அச்சுப் பணி, அகராதித் தொகுப்பு, மொழிப் பெயர்ப்பு, பேச்சு இலக்கணத் தொகுப்பு, உரைநடை விருத்தி, இலக்கியப் பங்களிப்பு என பல வழிகளில் இவர்கள் பங்களிப்பைச் செய்துள்ளார்கள்.
# முக்கிய தமிழக அஞ்சல் அலுவலகங்கள்


## தமிழகத்தில் உள்ள சில முக்கிய தபால் நிலையங்கள் மற்றும் அவற்றின் முகவரிகள்

தமிழக அஞ்சல் வட்டத்தில் மொத்தம் 12185 அலுவலகங்கள் உள்ளன. தமிழகம் முழுவதும் உள்ள பிரதான அஞ்சல் அலுவலகங்கள் மற்றும் அவற்றின் அமைவிடம் அஞ்சலக குறியீட்டு எண்ணுடன் கீழே வழங்கப்பட்டுள்ளது.  

## வரலாறு

இந்தியாவில் பதினெட்டாம் நூற்றாண்டின் பிற்பகுதியில் ஆங்கிலக் கிழக்கிந்தியக் கம்பெனி அமைத்த முதல் மூன்று அஞ்சல் அலுவலகங்களில் ஒன்று மெட்ராஸ் மாகாணத்தில் 1764-1766களில் அமைக்கப்பட்டது. பிறகு பல்வேறு காலகட்டங்களில் மாநிலம் முழுவதும் அஞ்சல் அலுவலகங்கள் அமைக்கப்பட்டு தற்போது மாநிலம் முழுவதும் அமைக்கப்பட்டுள்ளது.  

---

| அஞ்சல் நிலையத்தின் பெயர் | அஞ்சல் நிலைய முகவரி | அஞ்சல் குறியீட்டு எண் |  |
| --- | --- | --- | --- |
| அரியலூர் | பெரம்பலூர் சாலை | 621713 |  |
| அரியலூர் - செந்துறை | காமராஜர் தெரு | 621714 |  |
| அரியலூர் - உடையார்பாளையம் | அஞ்சல் நிலையம் தெரு | 621804 |  |
| சென்னை - அம்பத்தூர் | T1 சைக்கிள் சாலை | 600053 |  |
| சென்னை - அண்ணா சாலை | 824, அண்ணா சாலை | 600002 |  |
| சென்னை - அண்ணாநகர் கிழக்கு SO | கே33, அண்ணாநகர் கிழக்கு | 600102 |  |
| சென்னை - ஆவடி முகாம் | HVF சாலை | 600054 |  |
| சென்னை - எழும்பூர் NDSO | 5/6 கென்னத் சந்து | 600008 |  |
| சென்னை - செயின்ட் ஜார்ஜ் கோட்டை | 33/4 செயின்ட் ஜார்ஜ் கோட்டை | 600009 |  |
| சென்னை - G.P.O. | 1/10, ராஜாஜி சாலை | 600001 |  |
| சென்னை - மயிலாப்பூர் | கச்சேரி சாலை | 600004 |  |
| சென்னை - பூங்கா | 37, ஈவினிங் பஜார் சாலை | 600003 |  |
| சென்னை - பெரம்பூர் | 39, செல்வா விநாயகர் கோவில் தெரு | 600011 |  |
| சென்னை - பூந்தமல்லி | 111, ராஜா அக்ரகாரம் தெரு | 600056 |  |
| சென்னை - பரங்கிமலை | 10, GST சாலை | 600016 |  |
| சென்னை - தியாகராய நகர் | சிவஞானம் சாலை | 600017 |  |
| சென்னை - தியாகராய நகர் வடக்கு | பிளாட் என் 107, வடக்கு உஸ்மான் சாலை | 600017 |  |
| சென்னை - தாம்பரம் | முத்துரங்க முதலி தெரு | 600045 |  |
| சென்னை - திருவொற்றியூர் | தேரடி பேருந்து நிறுத்தம் அருகில், திருவொற்றியூர் நெடுஞ்சாலை | 600019 |  |
| சென்னை - தண்டையார் பேட்டை | 24A, சென்னை டாக் லேபர் போர்டு ஹவுசிங் காலனி | 600081 |  |
| கோயம்புத்தூர் | குட்ஷெட் தெரு | 641001 |  |
| கோயம்புத்தூர் - அவிநாசி | PO தெரு | 641654 |  |
| கோயம்புத்தூர் - சென்ட்ரல் | 90 - B, அவினாசி சாலை | 641018 | } |
# கைக் கணினி



**கைக் கணினி** (ஆங்கிலம்: *tablet computer*) என்பது ஒரு தொடுதிரை கொண்ட அட்டை வடிவிலான கணினி ஆகும். இதை *வரைபட்டிகைக் கணினி* என்றும் சொல்லலாம். இதன் உள்ளீடானது ஒரு விரல் நுனியாலோ அல்லது ஒரு எண்முறை பேனாவின் மூலமாகவோ தரப்படும். அவ்வாறு தரப்படும் அந்த உள்ளீடைத் தத்தல் என்று அழைப்பர்.  

## மலிவு விலைக் கைக் கணினி
35 டாலர்கள் மட்டுமே செலவாகும் படியான சாக்சாட் போன்ற முன்மாதிரிக் கைக் கணினிகள் மூலம் இந்திய ஆய்வாளர்கள் கூறுகின்றனர். ஆனாலும் கூட அதன் மூலப் பொருள்களின் விலை 47 டாலர்கள் ஆகும் என்று கூறப்படுகிறது. ஒரு குழந்தை ஒரு கைக் கணினி திட்டம் (ஒரு.கு.ஒரு.கை.) 100 டாலர்கள் கைக் கணினியை அறிமுகம் செய்துள்ளது. நிகோழசு நெக்குரோபோண்டன், ஒரு.கு.ஒரு.த திட்ட தலைவர், இந்திய ஆய்வாளர்களை இவ்வகையான கைக் கணினிகளை கட்டமைக்க மதராசு தகவல் தொழில்நுட்பத்திற்கு அழைத்துள்ளார்.  

## இயக்கு தளம்
வழக்கமான கணினிகள் போன்ற தத்தல்கள் பல வகையான இயங்கு தளங்களில் இயங்கக் கூடும். பிரபலமானவ விண்டோஸ், ஐஒஎஸ், மற்றும் ஆண்ட்ராய்டு ஆகும்.  

## முக்கிய வன்பொருள்

- **மையச் செயற்பகுதி :** கைக் கணினியில் x86, x86-64 அல்லது கட்டமைப்பு மையச் செயற்பகுதிகளை பயன்படுத்துகின்றன.
- தாய்ப்பலகை
- தொடுதிரை
- திண்மநிலை நினைவகம்
- முடுக்கமானி
- புளுடூத் இசைவாக்கி மற்றும் கம்பியற்ற பிணைய இசைவாக்கி
# கழுவுள்

**காமூர் அரசன் கழுவுள்**. இப்போதுள்ள காங்கேயம் சங்ககாலத்துக் காமூர் என்பது தொல்லியல் அறிஞர்களின் துணிபு.  

பெருஞ்சேரல் இரும்பொறை, ஆயர்களின் தலைவனான கழுவுளின் நாட்டைக் கைப்பற்றி அந்நாட்டு ஆனிரைகளைக் கவர்ந்து சென்றான். பெருஞ்சேரல் இரும்பொறையின் மகன் இளஞ்சேரல் இரும்பொறையைப் பாடும் புலவரும் இதனைக் குறிப்பிடுகிறார்.  

கழுவுள் அரசன் காமூர் என்னும் ஊரைத் தலைநகராகக் கொண்டு ஆண்டுவந்தான். இந்தக் காமூரை வேளிர் மன்னர்கள் 14 பேர் ஒருங்கிணைந்து தாக்கினர். அப்போது அந்தக் காமூர் மக்கள் செய்வது அறியாமல் கலங்கிநின்றனர். (தோழி! காதலர் காட்டுவழியில் செல்கிறார். அங்கே வெயில் சுட்டெரிக்கிறது. அதனால் கூடு கூடாகப் பூத்திருக்கும் 'இருப்பை'ப் பூ பாறையில் கொட்டுகிறது. அந்த வழியில் செல்லும் காதலரை எண்ணும்போது என் நெஞ்சம் கழுவுள் காமூர் கலங்கியது போலக் கலங்குகிறது - என்கிறாள், தலைவி ஒருத்தி)  

இவன் மாவண் கழுவுள் என்று போற்றப்படுவதால் சிறந்த கொடைவள்ளல் எனத் தெரிகிறது. இவனது காமூரில் வேங்கைப் பூ மணக்கும். அந்தப் பூக்கள் பூதம் (புயல்காற்று) கொண்டுவந்து போட்டவை.  

## சான்று மேற்கோள்
# ஆதன், பூதன்


**ஆதன், பூதன்** என்னும் பெயர்கள் சங்க காலத்தில் மிகுதி. ஆதன் தந்தையை ஆந்தை என்பதும், பூதன் தந்தையைப் பூதன் என்பதும் தொல்காப்பியர் காலத்துக்கு முந்தைய மரபாக இருந்து வந்திருக்கிறது. (தொல்காப்பியம் 347)நிற்க  

வெளியிலிருந்து மூச்சாக உள்ளே செல்லும் காற்றை 'ஆதன்' என்றனர். நம் உடம்பு ஒரு பூதம். ஊது < பூது < பூதம். பூதன் வெளிவிடும் காற்று 'பூதன்' காற்றைக் குறிக்கும் சொல்.
# உரலி

**உரலி** என்பது, இணைய வெளியில், இணைய வளங்களின் முகவரியை குறிக்கும். **சமச்சீர் வள குறிப்பான்** (அல்லது) **சீர் ஆதார அமைப்பிடக் கண்டுபிடிப்பான்** (Uniform Resource Locator) என்றும் அழைக்கப்படும் பொதுவாக, இணையப்பக்கங்களை குறிக்கவும், இணையக்கோப்புகளைக் குறிக்கவும் வழக்கத்திலுள  

## தொடரியல்
- இணையப்பக்கங்களை குறிக்கும் உரலிகள் உதாரணமாக இப்படி http://www.example.com என்று வழங்கப்படும்.
- இணையக்கோப்புகளை குறிக்கும் உரலிகள் உதாரணமாக இப்படி ftp://example.com என்று வழங்கப்படும்.
# கபிலர்மலை சட்டமன்றத் தொகுதி



1962 முதல் சட்டமன்ற தொகுதியாக இருந்த **கபிலர்மலை** 2008ன் இந்திய தேர்தல் ஆணையத்தின் தொகுதி மறு சீரமைப்பு கட்டளைப்படி இனி சட்டமன்ற தொகுதியாக இருக்காது.  

| ஆண்டு | வெற்றி பெற்றவர் | கட்சி | வாக்குகள் | விழுக்காடு | 2ம் இடம் பிடித்தவர் | கட்சி | வாக்குகள் | விழுக்காடு |  |
| --- | --- | --- | --- | --- | --- | --- | --- | --- | --- |
| 1962 | சி. வி. வேலப்பன் | திமுக | 36960 | 63.82 | பி. ஆர். இராமலிங்க கவுண்டர் | காங்கிரசு | 20954 | 36.18 |  |
| 1967 | சி. வி. வேலப்பன் | திமுக | 41026 | 52.25 | ஆர். எஸ். கவுண்டர் | காங்கிரசு | 32733 | 41.69 |  |
| 1971 | சி. வி. வேலப்பன் | திமுக | 43022 | 55.74 | பி. தியாகராஜன் | காங்கிரசு (ஸ்தாபன) | 33045 | 42.82 |  |
| 1977 | கா. செங்கோடன் | அதிமுக | 30194 | 36.54 | எஸ். பரமசிவம் | ஜனதா கட்சி | 18798 | 22.75 |  |
| 1980 | சி. வி. வேலப்பன் | அதிமுக | 39224 | 45.11 | பி. செங்கோட்டையன் | காங்கிரசு | 33823 | 38.90 |  |
| 1984 | பெ. செங்கோட்டையன் | காங்கிரசு | 51233 | 53.52 | கே. எ. மணி | சுயேச்சை | 40090 | 41.88 |  |
| 1989 * | கூ. அ. மணி | அதிமுக(ஜெயலலிதா) | 46223 | 41.27 | கே. எஸ். மூர்த்தி | திமுக | 37757 | 33.71 |  |
| 1991 | ப. சரசுவதி | அதிமுக | 72903 | 67.03 | எஸ். மூர்த்தி | திமுக | 29050 | 26.71 |  |
| 1996 | கே. கே. வீரப்பன் | திமுக | 64605 | 56.00 | ஆர். இராமலிங்கம் | அதிமுக | 34895 | 30.25 |  |
| 2001 ** | எ. ஆர். மலையப்பசாமி | பாமக | 48447 | 41.75 | செ. காந்திச்செல்வன் | திமுக | 44135 | 38.03 |  |
| 2006 *** | கே. நெடுஞ்செழியன் | பாமக | 58048 | -- | டி. என். குருசாமி | மதிமுக | 498101 | -- | } |

- 1989 ம் ஆண்டு நடைபெற்ற தேர்தலில் காங்கிரசின் பி. செங்கோட்டையன் 23201 (20.72%) வாக்குகள் பெற்றார்.
- 2001 ம் ஆண்டு நடைபெற்ற தேர்தலில் சுயேச்சையாக போட்டியிட்ட கே. கே. வீரப்பன் 9999 (8.62%) வாக்குகள் பெற்றார்.
- 2006 ம் ஆண்டு நடைபெற்ற தேர்தலில் தேமுதிகவின் கே. செல்வி 9576 வாக்குகள் பெற்றார்.

## 1977
# சுருக்க உரலி

**சுருக்க உரலி** (Short URL) என்பது, உரலியை சுருக்கப் பயன்படுத்தப்படும் முறையாகும். இவை சாதாரண முகவரியை விட மிகவும் சுருங்கிய வடிவத்தில் மற்றும் குறைந்த எழுத்துக்களால் வழங்கப்படும். இந்த சுருக்க முகவரிகள் நமது உலாவியை உண்மையான இணைய முகவரிக்கு வழிமாற்றிவிடும்.  
உதாரணாமாக  
இந்த tinyurl.com/2unsh உரலி http://en.wikipedia.org/wiki/Main_Page பக்கத்திற்கு வழிமாற்றிவிடும்.  

சுருக்க நிரலியை தயாரித்து தரும் பல இணைய சேவைகள் உள்ளன.
# சிலப்பதிகாரத்தில் தமிழிசை


**சிலப்பதிகாரத்தில் தமிழிசை** பற்றி விரிவான விளக்கங்கள் உள்ளன. தமிழிசையின் பல்வேறு கூறுகளுக்கு இது இலக்கணம் தருகிறது. சிலப்பதிகாரத்தின் அரும்பதவுரையும், அடியார்க்கு நல்லாருரையும் மேலும் பல பயனுள்ள குறிப்புக்களைத் தருகின்றன.  

அரங்கேற்று காதையில் பண், திறம், தூக்கு ஆகியன குறித்தும் ஏழு சுரங்கள் குறித்தும் பாடலாசிரியன், யாழாசிரியன், குழலாசிரியன் மற்றும் தண்ணுமை ஆசிரியன் ஆகியோரின் இலக்கணங்கள் குறித்தும் விளக்கப்பட்டுள்ளது.  

கானல் வரி, வேட்டுவ வரி ஆகியவற்றில் நாட்டுப்புற இசை ஆவணப்படுத்தப்பட்டுள்ளது.  

<blockquote>“மகரத்தி னொற்றாற் சுருதி விரவும்  

பகருங் குறில்நெடில் பாரித்து - நிகரிலாத்  

தென்னாதெனா வென்று பாடுவரேல் ஆளத்தி  

மன்னாவிச் சொல்லின் வகை”</blockquote> எனும் அடியார்க்கு நல்லார் உரையில் வரும் மேற்கோள் மூலம் “இம்ம்” என்று மூலாதாரத்திலிருந்து இசையை எழுப்பும் வழக்கம் அன்றிலிருந்து மாறாமல் வழங்கி வருதலை அறிய முடிகிறது.
# தமிழிசை ஆதாரங்கள் பட்டியல்


## காலம் கணிக்க முடியாதவை
- **தமிழ் நாட்டார் பாடல்கள்**
- **சித்தர் பாடல்கள்**

## சங்க காலம் (கிமு 500 - கிபி 300)
- தொல்காப்பியத்தில் தமிழிசை
- கூத்த நூல் (தாள நூல், இசை நூல்) (இன்று மூலம் முழுமையாகக் கிடைக்கவில்லை)
- பரிபாடல்
- புறநானூற்றில் தமிழிசை
- அகநானூற்றில் தமிழிசை
- பத்துப்பாட்டு
- பெருநாரை (இன்று மூலம் கிடைக்கவில்லை)
- பெருங்குருகு (இன்று மூலம் கிடைக்கவில்லை)
- தேவவிருடிநாரதன் (இன்று மூலம் கிடைக்கவில்லை)
- பேரிசை
- சிற்றிசை
- இசைமரபு
- இசைநுணுக்கம் (இன்று மூலம் கிடைக்கவில்லை)
- பஞ்சமரபு (இன்று மூலம் முழுமையாகக் கிடைக்கவில்லை)
- பஞ்சபாரதீயம் (இன்று மூலம் கிடைக்கவில்லை)
- பரதசேனாபதீயம் (இன்று மூலம் கிடைக்கவில்லை)
- மதிவாணர் நாடகத்தமிழ் (இன்று மூலம் கிடைக்கவில்லை)
- தாளவகை ஒத்து - (இன்று மூலம் கிடைக்கவில்லை)
- யாப்பருங்கால விருத்தியுரை

## சங்கம் மருவிய காலம் (300 - 700)
- சிலப்பதிகாரத்தில் தமிழிசை
- மணிமேகலை
- சீவக சிந்தாமணி
- காரைக்கால் அம்மையார் பாடல்கள்
- குடுமியான்மலை இசைக் கல்வெட்டு
- திருமந்திரம்

## பக்தி காலம் (700 - 1200)
- திவாகர நிகண்டு
- பிங்கலம்
- தேவாரங்கள்
:* அப்பர்  
:* திருஞான சம்பந்தர்  
:* சுந்தரர்  
- கல்லாடம்
- திருவாசகம்
- நாலாயிரத்திவ்ய பிரபந்தம்
- பெரியபுராணம்
- திருவிளையாடற்புராணம்
- 10 ம் நூற்றாண்டு - இடைக் காட்டுச்சித்தர் பாடல்கள்
- 10 ம் நூற்றாண்டு - பட்டினத்தார்

## இடைக் காலம் (1200 -1700)
- திருப்புகழ்
- குமரகுருபரர் படைப்புகள்
- முத்துத் தாண்டவர் பாடல்கள்

## 18 ம் நூற்றாண்டு
- தாயுமானவர் பாடல்கள்
- சதுரகராதி
- அருணாசலக் கவிராயர் பாடல்கள்
- மாரிமுத்துப் பிள்ளை பாடல்கள்
- திரிகூடராசப்பக் கவிராயர் - குற்றாலக் குறவஞ்சி

## 19 ம் நூற்றாண்டு
- சுப்பராம ஐயர் பதங்கள்
- கவிகுஞ்சர பாரதியார் படைப்புகள்
- கோபாலகிருஷ்ண பாரதியார் படைப்புகள்
- மாயூரம் வேதநாயகம் பிள்ளை படைப்புகள்
- அண்ணாமலை ரெட்டியார் படைப்புகள்
- இராமலிங்க அடிகளார் படைப்புகள்
- நந்தனார் சரித்திரம்

## 20 ம் நூற்றாண்டு
- 1917 - ஆபிரகாம் பண்டிதர் - கருணாமிர்த சாகரம்
- 1930 - மதுரை பொன்னுசாமிப்பிள்ளை - பூர்வீக சங்கீத உண்மை
- பாரதியார் பாடல்கள்
- பாரதிதாசன் பாடல்கள்
- 1947 - விபுலாநந்தர் - யாழ் நூல்
- 1940 - செல்வி ஜசக் - பழந்தமிழிசை (ஆய்வேடு)
- கண்ணதாசன் பாடல்கள்
- புதுவை இரத்தினதுரை பாடல்கள்
- க. வெள்ளைவாரணனார் - இசைத்தமிழ் (நூல்)
- கு. கோதண்டபாணியார் - பழந்தமிழிசை (நூல்)
- அ. இராகவன் - இசையும் யாழும்
- வீ. ப. கா. சுந்தரம் - பழந்தமிழ் இலக்கியத்தில் இசையியல்
- 1984 - பி. டி. செல்லத்துரை - தென்னக இசையியல்
- 1992 - வீ. ப. கா. சுந்தரம் - தமிழிசைக் கலைக்களஞ்சியம்
- நா. மம்மது - தமிழிசைப் பேரகராதி

## 21 ம் நூற்றாண்டு
- 2009 - மு. அருணாசலம் - தமிழ் இசை இலக்கண வரலாறு (நூல்)
- 2009 - மு. அருணாசலம் - தமிழ் இசை இலக்கிய வரலாறு (நூல்)

## ஆங்கில ஆதாரங்கள்
- Musical tradition of Tamilnadu
- Heritage of the Tamils: art & architecture
- 1975 - The Poems of Ancient Tamil, Their Milieu and Their Sanskrit Counterparts (இன்னூலில் தமிழின் செய்யுள் மரபும் இசை மரபும் மராட்டியின் மூத்த மொழியான மகராட்டிரப் பிராக்கிருதத்தின் மீதும், அதன்வழியாக சமக்கிருத இலக்கியத்தின்மீதும் பெரிய அளவுக்கு தாக்கத்தை ஏற்படுத்தியதைச் சான்றுகளுடன் காட்டியுள்ளார் பேரா.சியார்ச்சு ஆர்ட்டு.)
- 2008 - Yoshitaka Terada - Tamil Isai as a Challenge to Brahmanical Music Culture in South India - (ஆங்கில ஆய்வுக் கட்டுரை)
# தமிழிசை இயக்கம்

தமிழ்நாட்டில் தமிழ் மக்கள் பெரும்பான்மையாக கூடும் இசை நிகழ்ச்சிகளில் தமிழில், தமிழிசையில் பாடல்கள் பாடப் படவேண்டும் என்ற கோரிக்கையை முன்வைத்து முன்னெடுக்கப்பட்ட சமூக இயக்கம் **தமிழிசை இயக்கம்** ஆகும். பிறமொழி ஆதிக்கத்தினால் சீரழிந்து இருந்த தமிழி இசையை மீட்டெடுப்பதும், மீளுருவாக்கம் செய்வதும் இந்த இயக்கத்தின் நோக்கமாக இருந்தது.  

## வரலாறு
சங்க காலத்தில் தமிழிசை சிறப்புற்று இருந்தது. சங்கம் மருபிய காலத்தில் சமணர்கள் செல்வாக்குப் பெற்ற போது இசை நலிவுற்றது. பக்தி காலத்தில் தேவாரங்கள், பிரபந்தங்கள் ஊடாக தமிழிசை மீண்டும் சிறப்புற்று இருந்தது. ஆனால் 14 ம் நூற்றாண்டில் தமிழ்நாடு தெலுங்கு விசயநகர ஆட்சிக்கு உட்பட்டது. இதன் காரணமாக தெலுங்கு மொழி இசையில் முக்கிய இடம் பிடிக்கத் தொடங்கியது. தமிழர் இசை மரபு தெலுங்கு இசையினுள் உள்வாங்கப்பட்டது. 20 ம் நூற்றாண்டிலும் இந்த நிலையே தொடர்ந்தது. இசையரங்குகளில் தெலுங்கு அல்லது பிற மொழிகளிலேயே பாடல்கள் பாடப்பட்டன. "இறுதியில் மட்டுமே இரண்டொரு தமிழ்ப் பாடல்கள் 'துக்கடா' என்ற பெயரில் பாடப்பட்டுவந்தன." இந்தச் சூழ்நிலையில் தோன்றியதே தமிழிசை இயக்கம்.  

இந்த நிலையில் ராஜா அண்ணாமலை செட்டியார் முன்னெடுப்பில் 1941 இல் முதலாவது தமிழிசை மாநாடு ஏற்பாடு செய்யப்பட்டது. அங்கு ஒரு இசை நிகழ்ச்சியில் தமிழ்ப் பாடல்களுக்கு முக்கியமும் மதிப்பும் வழங்கப்படவேண்டும் தீர்மானம் நிறைவேற்றியது. இதை சங்கீத வித்வத் சபை கடுமையாக விமர்சித்தது. இதைத் தொடர்ந்து 1943 இல் நடந்த தமிழிசை மாநாட்டில் வானொலிகளில் தமிழ்ப் பாடல்களே பெரும்பான்மையாக ஒலிபரப்பப்பட வேண்டும் என்ற தீர்மானம் நிறைவேற்றப்பட்டது.  

## விமர்சனங்கள்
தமிழிசை இயக்கம் நோக்கிய விமர்சனங்களை சங்கீத வித்வத் சபை மிகக் கடுமையாக முன்வைத்தது.  
- தமிழில் நல்ல பாடல்கள் இல்லை. தமிழ்ப் பாடல்கள் கருநாடக இசைக் கச்சேரிகளில் பாட தகுதி அற்றவை. கூடிய தமிழ்ப் பாடல்களைப் பாடக் கோருவது இசை நிகழ்ச்சிகளின் தரத்தைத் தாழ்த்தும்.
- தமிழ்ப் பாடல்களை பாடக் கோருவது பாடகர்களின் விருப்பத்தில் தலையிடுவதாகும். தமிழ்ப் பாடல்கள் கூடப் பாடப்பட வேண்டும் ஆயினும், அது பாடகர்களில் தெரிவாக அமைய வேண்டும்.
- இசைக்கு மொழி இல்லை. இசையே மொழியை விட முதன்மை பெற வேண்டும். இசையில் மொழி கருத்தில் கொள்ளப்படக் கூடாது.
- தமிழிசை இயக்கம் ஒரு அரசியல் இயக்கம். இது இசையில் பிராமணர் அல்லாதவர்களால் மேற்கொள்ளப்படும் ஒரு சாதி இயக்கம்.
# பறாளை விநாயகர் ஆலயம்


**பறாளை விநாயகர் ஆலயம்** இலங்கையின் வடக்கில் யாழ்ப்பாணத்தில் சுழிபுரம் என்னும் இடத்தில் அமைந்துள்ள ஒரு பிள்ளையார் கோயில் ஆகும்.  

## அமைவிடம்
யாழ்ப்பாணத்தின் வடமேற்கே தொல்புரம், சோழியபுரம் என்னுமிரு கிராமங்கள் உள்ளன. அவற்றில் சோழியபுரமே பிற்காலத்திலே சுழிபுரம் என மருவி உள்ளதாக குறிப்பிடுவர். சுழிபுரம் கிராமத்தின் வயல் சூழ்ந்த மருத நிலப்பகுதியில் கிழக்கு நோக்கிய சந்திதியாக இலங்கையின் புராதன விநாயகர் ஆலயங்களில் ஒன்றான பறாளை விநாயகர் ஆலயம் அமைந்துள்ளது. இவ்வாலயத்திற்கு வடக்கு வீதியுடன் பறாளை முருகன் ஆலயமும் அமைந்து காணப்படுவது குறிப்பிடத்தக்கது.  

## மூர்த்திச் சிறப்பு
தமிழரசர் காலத்தில் சிறப்புற்றிருந்த இவ்வாலயத்தை போர்த்துக்கேயர் இடிக்கத் தொடங்கிய வேளையில் காகம் ஒன்று வந்து இடிப்பித்த அதிகாரியின் கண்ணைக் கொத்தி ஆலயத்தை இடிக்கவிடாது செய்தது. அதனால் அங்குள்ள பிள்ளையார் கண்ணைக் கொத்திக் காக்கைப் பிள்ளையார் எனவும் அழைக்கப்படுகிறார். இந்த அற்புதத்தை பறாளை விநாயகர் பள்ளினூடாக அறிய முடியும்.  

## ஆலய பரிபாலனமும் சிவாசாரியார்களும்
இவ்வாலயத்தில் இந்தியாவிலிருந்து வந்த வேதாரணிய சைவக்குருமார்களால் வழிபாடுகள் நடத்தப்படுகின்றது. தற்பொழுதும் சைவக்குருமார்களின் பரம்பரையினராலேயே நித்திய நைமித்திய வழிபாடுகள் சிறப்பாக நடாத்தப்பட்டு வருகின்றன.
# பொய்யாமொழிப் புலவர்

**பொய்யாமொழிப் புலவர்** ஒரு தமிழ்ப் புலவர். இவர் தொண்டை மண்டல செங்குந்தர் மரபை சேர்ந்த துறையூரைச் சேர்ந்தவர். இவர் வாழ்ந்தகாலம் பற்றித் தெளிவு இல்லை எனினும், இவர் பன்னிரண்டு அல்லது பதின்மூன்றாம் நூற்றாண்டைச் சேர்ந்தவராக இருக்கலாம் எனக் கருதப்படுகின்றது. அபிதான சிந்தாமணி, புலவர் புராணம், தமிழ் நாவலர் சரிதம் போன்ற நூல்களில் இவர் பற்றிய குறிப்புகள் உள்ளன. இவர் வயிரபுரம் ஆசான் என்பவரிடம் கல்வி பயின்றார். பொய்யாமொழிப் புலவர் என்ற பெயர் இவருக்கு இவரின் ஆசிரியராலேயே வழங்கப்பட்டது என்பர். இவர் பல தனிப்பாடல்களை இயற்றியுள்ளார். எனினும் தஞ்சைவாணன் கோவை என்னும் கோவை நூல் சிறப்புப் பெற்ற ஒரு கோவை இலக்கியமாகும். இந்நூல் தஞ்சைவாணன் என்னும் அரசன்மீது பாடப்பட்டது. இந்நூலில் உள்ள ஒவ்வொரு பாடலுக்கும், தஞ்சைவாணனின் மனைவி பொன்னாலான தேங்காய்களைப் பரிசாக வழங்கியதாகக் கதை உண்டு. அரசன் இத் தேங்காய்களின் மூன்று கண்களிலும் விலையுயர்ந்த இரத்தினங்களை வைத்துப் பரிசளித்தானாம்.  

## வெளிப் பார்வை
பொய்யாமொழிப் புலவரும், முருகளேள் முட்டையும் உரையாடிய பாடல்கள்
# தஞ்சைவாணன் கோவை


**தஞ்சைவாணன் கோவை** பொய்யாமொழிப் புலவர் என்பவரால் இயற்றப்பட்ட ஓர் அகப்பொருட்கோவை நூலாகும். இது பதின்மூன்றாம் நூற்றாண்டைச் சேர்ந்ததாக இருக்கலாம் எனக் கருதப்படுகின்றது. இந்நூல் தற்பொழுது சிவகங்கை மாவட்டத்தில் உள்ள தஞ்சாக்கூரில் வாழ்ந்த **சந்திரவாணன்** என்னும் சிற்றரசனைப் பாட்டுடைத் தலைவனாகக் கொண்டு எழுதப்பட்டது. தஞ்சைவாணன், பாண்டிய நாட்டை ஆண்ட குலசேகர பாண்டியனின் படைத் தலைவனாகவும் அமைச்சராகவும் இருந்ததோடு, **மாறை** என்னும் நாட்டை ஆண்டு வந்ததாகவும் தஞ்சைவாணன் கோவை கூறுகிறது.  

## நூலமைப்பு
கோவை நூல்கள் அகப்பொருள் இலக்கியமாகவே எழுதப்படும் மரபுக்கு ஏற்ப இது தலைவன் தலைவியின் அகவாழ்க்கை பற்றியதாக அமைந்துள்ளது. நாற்கவிராச நம்பி இயற்றிய அகப்பொருள் விளக்கம் என்னும் இலக்கண நூலை அடியொற்றி இந்த இலக்கியம் படைக்கப்பட்டு இருக்கிறது.  

## உள்ளடக்கம்
தஞ்சைவாணன் கோவை நூலின் உள்ளடக்கம் வருமாறு  
| இயல் | துறை | பாடல்களின் எண்ணிக்கை | குறிப்பு |
| --- | --- | --- | --- |
| களவியல் | 01. கைக்கிளை | 00 |  |
| 02. இயற்கைப் புணர்ச்சி | 00 |  |  |
| 03. வன்புறை | 00 |  |  |
| 04. தெளிவு | 00 |  |  |
| 05. பிரிவுழி மகிழ்ச்சி | 00 |  |  |
| 06. பிரிவுழிக் கலங்கல் | 00 |  |  |
| 07. இடந்தலைப்பாடு | 00 |  |  |
| 08. பாங்கற்கூட்டம் | 00 |  |  |
| 09. பாங்கி மதியுடன்பாடு | 00 |  |  |
| 10. பாங்கியிற் கூட்டம் | 00 |  |  |
| 11. ஒருசார் பகற்குறி | 00 |  |  |
| 12. பகற்குறி இடையீடு | 00 |  |  |
| 13. இரவுக்குறி | 00 |  |  |
| 14. இரவுக்குறி இடையீடு | 00 |  |  |
| 15. வரைதல் வேட்கை | 00 |  |  |
| 16. வரைவு கடாதல் | 00 |  |  |
| 17. ஒருவழித் தணத்தல் | 00 |  |  |
| 18. வரைவிடைவைத்துப் பொருள்வயிற்பிரிதல் | 00 |  |  |
| வரைவியல் | 19. வரைவு மலிவு | 00 |  |
| 20. அறத்தொடு நிற்றல் | 00 |  |  |
| 21. உடன்போக்கு | 00 |  |  |
| 22. கற்பொடு புணர்ந்த கவ்வை | 00 |  |  |
| 23. மீட்சி | 00 |  |  |
| 24. தன்மனை வரைதல் | 00 |  |  |
| 25. உடன்போக்கு இடையீடு | 00 |  |  |
| 26. வரைதல் | 00 |  |  |
| கற்பியல் | 27. இல்வாழ்க்கை | 00 |  |
| 28. பரத்தையிற் பிரிவு | 00 |  |  |
| 29. ஓதற் பிரிவு | 00 |  |  |
| 30. காவற் பிரிவு | 00 |  |  |
| 31. தூதிற் பிரிவு | 00 |  |  |
| 32. துணைவயிற் பிரிவு | 00 |  |  |
| 33. பொருள்வயிற் பிரிவு | 00 | } |  |

## உரை
இத் தஞ்சைவாணன் கோவைக்கு விளக்கவுரை எழுதியவர் சொக்கப்ப நாவலர். இவர்  
பிறந்த ஊர், தொண்டை மண்டலத்தைச் சார்ந்த குன்றத்தூர். இவர் சிறந்த  
தமிழ்ப்புலமையும் நாவன்மையும் பெற்று அட்டாவதானியாக விளக்கம்  
பெற்றிருந்தனர். இவர் இந் நூலாசிரியரான பொய்யாமொழியார் மரபில் வந்தவர்.  

## சான்றடைவு
# மருது குடும்பத்து நகைகள் வழக்கு

**மருதுபாண்டியர் குடும்பத்து நகைகள்** 24, அக்டோபர் 1801இல் ஆங்கிலேயரால் மருதுபாண்டியர் தூக்கிலிடப்பட்ட பின்னர் அவரின் மனைவி வீராயி, மருதுபாண்டியரின் மகன் சிவஞானத்தின் மனைவி மீனாம்பாள் இவர்களது 6600 நட்சத்திர பகோடாப் பெறுமானமுள்ள நகைகள் சிவகங்கை ஜமீந்தாரால் பறித்துக்கொள்ளப்பட்டன.  

அவ்விரு பெண்களும் 1803ல் நகைகளைக்கோரி நீதி மன்றத்தில் வழக்குத்தொடுத்தனர். நகைகளை அவர்களிடம் வசம் ஒப்படைக்குமாறு நீதிமன்றம் ஆணையிட்டது. கீழ்க் கோர்ட் தீர்ப்புக்கு எதிராக ஜமீந்தார் திருச்சியிலுள்ள *சதர்ன் பிரொவின்சியல் கோர்ட் ஆஃப் அப்பீல்* (Southern Provincial Court of Appeal) இல் மேல் முறையீடு செய்தார். 3 மார்ச், 1806இல் அப்பீல் கோர்ட் *ஸ்மிருதி சந்திரிகா* எனும் இந்து நூலை ஆதாரமாகக் கொண்டு, மருதுபாண்டியர் சிவகங்கைச் சீமைக்கு அடிமைகள் ஆகவே அவர்களின் மனைவியரும் அடிமைகள். அடிமைகளுக்குச் சொத்து உரிமை கிடையாது. எனவே ஜமீந்தார் கைப்பற்றிய நகைகளைக் கோரிட உரிமை கிடையாது என ஜமீந்தாருக்கு ஆதரவாகத் தீர்ப்பு உரைத்தது.  


3.) No 363 Southern Provincial Court of Appeal Trichinopoly dated 17 March 1806.......... as the property appears to have been taken by the Zemindar during the operation of military law in the district........
# விக்கிரம சோழன் உலா

**விக்கிரம சோழன் உலா**, உலா என்னும் சிற்றிலக்கிய வகையைச் சேர்ந்த ஒரு நூலாகும். மூன்று சோழ மன்னர்களின் அவையில் அவைக்களப் புலவராக இருந்த ஒட்டக்கூத்தர் என்பார் இந்நூலை இயற்றினார். இவர் விக்கிரம சோழன் உலாவுடன், குலோத்துங்க சோழன் உலா, இராசராச சோழன் உலா என்பவற்றையும் சேர்த்து மூவருலா எனப்படும் மூன்று உலா நூல்களை இயற்றியிருப்பினும், விக்கிரம சோழன் உலாவே அவற்றுள் மிகச் சிறந்ததாகக் கருதப்படுகின்றது. இந்நூல் 12 ஆம் நூற்றாண்டில் இயற்றப்பட்டது.  

## அமைப்பு
விக்கிரம சோழன் உலா 342 கண்ணிகளால் அமைந்தது கண்ணியென்பது இரண்டு வரிகளைக் கொண்டது. இவற்றுள் முதல் 43 கண்ணிகளில் விக்கிரம சோழனின் முன்னோர் பெருமையும், விக்கிரம சோழன் பிறப்பும், பள்ளியெழுதல், நீராடல், இறைவனை வணங்குதல் போன்றவை கூறப்படுகின்றன.  

44 முதல் 51 வரையான கண்ணிகளில் சோழன் அலங்காரம் செய்து கொள்வது கூறப்படுகின்றது. 52 முதல் 67 வரையாண கண்ணிகள் சோழனுடைய பட்டத்து யானையின் பெருமை கூறுகின்றன. 90 ஆவது கண்ணி வரை உலாவில் சூழ வரும் சிற்றரசர்கள் போன்றோரின் விவரங்கள் கூறப்படுகின்றன. கூடவரும் பரிவாரங்களைப் பற்றியும், அவர்கள் கூறுவது பற்றியுமான கண்ணிகள் 112 வரை இடம்பெறுகின்றன. பின்னர் ஏழுவகைப் பெண்களைப் பற்றியும், அவர்கள் சோழனைக் கண்டு காதல்கொண்டு வருந்துவது பற்றியும் கூறும் கண்ணிகள் தனித்தனியாக இடம்பெறுகின்றன.  
## காண்க
- மூவருலா
## வெளி இணைப்புக742443

## ள்
- விக்கிரம சோழன் உலா
# நாயன்மார்கட்டுக் கல்வெட்டு


**நாயன்மார்கட்டுக் கல்வெட்டு** யாழ்ப்பாண இராச்சிய மன்னனாகிய சிங்கையாரியனைப் பற்றிக் குறிப்பிடும் தமிழ்க் கல்வெட்டு ஆகும். யாழ்ப்பாண மன்னா் தொடா்பாக நல்லூரிற் கண்டுபிடிக்கப்பட்ட முதலாவது சாசனம் என்ற வகையில் இதற்கு தனிமுக்கியத்துவம் உண்டு. 1942 ஆம் ஆண்டு நல்லூர் இராசதானியின் கிழக்கு எல்லையாகிய நாயன்மார்கட்டுக் கிராமத்திலுள்ள நாயன்மார்கட்டு அரசடிப்பிள்ளையார் ஆலயத்திற்கு முன்னுள்ள திருக்குளம் ஆழமாக்கிய போது கண்டு பிடிக்கப்பட்டு ஆலயத்தில் நீண்டகாலம் சிவஶ்ரீ செ.சதாசிவக்குருக்களின் பாரமரிப்பில் வைக்கப்பட்டிருந்தது. இது பின்னர் யாழ்ப்பாணப் பல்கலைக்கழக வரலாற்றுத்துறைச் சிரேஷ்ட விரிவுரையாளர் செ. கிருஷ்ணராசாவினது முயற்சியால் யாழ்ப்பாணப் பல்கலைக்கழக நூதனசாலைக்குக் கொண்டு செல்லப்பட்டு அங்கு வைக்கப்பட்டுள்ளது. 2 அடி நீளமும், 1.5 அடி அகலமும் கொண்ட இக்கல்வெட்டில் ஐந்து வரிகள் உள்ளன. இதனை வாசித்தோர் கலி 3925 இல் தீர்த்தங் கொடுக்கச் சிங்கையாரியனால் அமைக்கப்பெற்றது என வாசித்து இதன் காலத்தை கி.மு முதலாம் 9ம் நூற்றாண்டு எனவும் கொண்டுள்ளனர்.  

இக் கல்வெட்டில் குறிப்பிடப்பட்டுள்ள ஆண்டு தமிழ் எண்களில் குறிப்பிடப்பட்டுள்ளது. இங்கு குறிக்கப்பட்டுள்ள ஆண்டை வாசிக்கும் போது அதன் இரண்டாவது எழுத்து தெளிவில்லாது காணப்படுகின்றது. அதனை வாசிப்போர் கலி 3025 எனவும், கலி 3625 எனவும் கலி 3925 எனவும் கொள்ளுகின்றனர். இக்கலியுக ஆண்டுகளுக்கு சமனான கிருத்துவ ஆண்டுகளை கருதின் கலி 3025 என்பது கி.மு. 77 எனவும், கலி 3625 என்பது கி.பி. 523 எனவும், கலி 3925 என்பது கி.பி. 823 (9ம் நூற்றாண்டு) எனவும் கொள்ளலாம்.  

## உசாத்துணை நூல்கள்
- சிற்றம்பலம், கலாநிதி, சி.க. யாழ்ப்பாண இராச்சியம், யாழ்ப்பாணப் பல்கலைக்கழக வெளியீடு, திருநெல்வேலி, 1992 ப.19
- புஷ்பரத்தினம், ப., யாழ்ப்பாண இராச்சியம், யாழ்ப்பாணப் பல்கலைக்கழக வெளியீடு, திருநெல்வேலி, 1992 பக் 98 99
- சதாசிவக்குருக்கள், சிவஶ்ரீ செ. நாயன்மார்கட்டு அரசடிப்பிள்ளையார் ஆலயல இரதோற்சவ மலர், - 1990
- நடராசன், பி. மயிலங்கூடலூர், "கைலாயமாலைக்குப் புதிய ஔி", கைலாயமாலை, சுழிபுரம் வள்ளியம்மை முத்துவேலு நினைவு வெளியீடு, யாழ்ப்பாணம், 1983 ப.XIII
- நடராசன், பி. மயிலங்கூடலூர், "ஈழத்துத்தமிழர் தொன்மை வரலாறு", வெளிச்சம், பங்குனி-வைகாசி, 2006
- கிருஷ்ணராசா, செ. நாயன்மார்கட்டில் கண்டெடுக்கப்பட்ட கல்வெட்டு வீரகேசரி வாரமலர் 30-12-1979

நாயன்மார்கட்டின் வரலாறுத் தொன்மைகள்
# மறைஞானசம்பந்தர்

**மறைஞானசம்பந்தர்** 16ஆம் நூற்றாண்டில் சிதம்பரத்தில் வாழ்ந்தவர். சந்தான குரவர் மரபில் அருணந்தி சிவாச்சாரியாரின் சீடராக விளங்கியவர். மெய்கண்ட தேவரைப் போன்று பக்குவ நிலையை எய்திய மறைஞானசம்பந்தர் சைவசித்தாந்த வளர்ச்சிக்குப் பங்களிப்புச் செய்துள்ளார். மறைஞானசம்பந்தரின் சைவப் பணிகளுள் பிரதானமானது சைவசித்தாந்த தத்துவ உண்மைகளை எளிமையான வடிவில் போதித்தமையாகும். தனக்கு முன்னர் வாழ்ந்த மெய்கண்டதேவர், அருணந்தி சிவாச்சாரியார் ஆகியோர் அருளிய சித்தாந்த நூல்களாகிய சிவஞானபோதம், சிவஞான சித்தியார், இருபா இருபஃது ஆகிய நூல்களைக் கற்று அவை கூறும் சித்தாந்த உண்மைகளை தம் மாணக்கருக்குக் கற்பித்தார்.  

மறைஞானசம்பந்தரது பெருமைகளையும், அவரது சைவ சித்தாந்தப் பணிகளையும், இவரின் சீடராகிய உமாபதி சிவாச்சாரியார் தனது நூல்கள் வாயிலாக வெளிப்படுத்தியுள்ளார். சந்தான குரவர் நால்வருள் மறைஞானசம்பந்தர் மட்டுமே சித்தாந்த நூல்கள் எதனையும் எழுதவில்லை. ஆயினும் அண்மைக் காலங்களில் அறிஞர்கள் பலரால் மேற்கொள்ளப்பட்ட ஆய்வு முடிவுகளின்படி மறைஞானசம்பந்தர் "சதமணிக்கோவை" என்ற பிரமாண நூலை எழுதியதாகவும் அது "சித்தாந்தஞானபோதம்" என அழைக்கப்படடதாகவும் கூறுகின்றனர். அத்தோடு தஞ்சாவூர் சரஸ்வதி மஹால் நூல் நிலையத்தில் காணப்படும் "சகஸ்ர நாம பாஷ்யம்" என்னும் உரை நூலையும் இவரே எழுதியுள்ளார் என அறிஞர்கள் கருதுகின்றனர்.  

## உசாத்துணை நூல்கள்
- சைவ சமயம், கொழும்பு விவேகானந்த சபை வெளியீடு, 1978
- சைவ நெறி, கல்வி வெளியீட்டுத் திணைக்களம், 2009
- மு. அருணாசலம், தமிழ் இலக்கிய வரலாறு, பதினைந்தாம் நூற்றாண்டு, 2005
# சந்தான குரவர்கள்



**சந்தான குரவர்கள்** சைவ சமயத்தின் அன்பு, பக்தி நெறியை வளர்த்த நாயன்மார்கள் போன்று அறிவு நெறியை வளர்த்தவர்கள் ஆவர். இவர்களை சைவ சமய சந்தானாசாரியார்கள் என்றும் அழைப்பதுண்டு. சந்தான குரவர்களை அகச்சந்தான குரவர்கள், புறச்சந்தான குரவர்கள் என இருவகையினர்.  

## அகச்சந்தான குரவர்

திருக்கைலாய பரம்பரையிலிருந்து தொடங்கும் திருநந்திதேவர், சனற்குமாரர், சத்தியஞான தரிசினிகள், பரஞ்சோதியார் ஆகிய நால்வரும் அகச்சந்தான குரவர்கள். திருகைலாய பரம்பரை என்பது நந்திதேவரே குருவாக கொண்டு ஆரம்பித்தது. நேரடியாக கைலாயத்துடன் தொடர்பு கொண்டமையால் இவர்களை அகச்சந்தான குரவர் என்று அழைக்கின்றனர்.  

## புறச்சந்தான குரவர்

அகச்சந்தான குரவர்களில் நான்காமவராகிய பரஞ்சோதியாரின் சீடராகிய மெய்கண்ட தேவர், அருணந்தி சிவாச்சாரியார், மறைஞானசம்பந்தர், உமாபதி சிவாச்சாரியார் ஆகிய நால்வரும் புறச்சந்தான குரவர்கள் ஆவர். திருவாவடுதுறை ஆதீனம், தருமபுர ஆதீனம் முதலிய சைவ ஆதீனங்கள் உமாபதிசிவாச்சாரியாரின் சீடப்பரம்பரையால் தோற்றிவைக்கப்பட்டவையாகும்.  

## ஆதாரங்கள்
# இந்திரகாளியம்

**இந்திரகாளியம்** என்னும் பெயரில் இரண்டு இலக்கண நூல்கள் உள்ளன. முந்தியது இசைத்தமிழ் நூல். பிந்தியது பாட்டியல் நூல்.  
## இந்திரகாளியம் இசைத்தமிழ் நூல்
இது பாரசவ முனிவரில் ஒருவரான யாமளேந்திரர் என்பவரால் செய்யப்பட்டது.  

## இந்திரகாளியம் - பாட்டியல் நூல்
**இந்திரகாளியம்** என்பது ஒரு பாட்டியல் நூல் ஆகும் இது இந்திர காளியார் என்பவரால் இயற்றப்பட்டது. இவர் ஒரு சாக்தர் என்று யாமள இந்திரர் என்ற பெயராலும், பாரசவர் என்ற காளி கோயில் பூசாரி ஜாதியாலும் அறியப்படுகிறார். இந்த நூல் இப்போது முழுமையாகக் கிடைக்கவில்லை. பன்னிரு பாட்டியலிலும், நவநீதப் பாட்டியலிலும் இருந்து இதன் 40 பாடல்கள் வரை எடுக்கப்பட்டுள்ளன. வச்சணந்திமாலை எனவும் வழங்கும் வெண்பாப் பாட்டியல் என்னும் பாட்டியல் நூல் இந்திரகாளியத்தை அதன் முதல் நூலாகக் குறிப்பிடுவதால் இந்நூல் அதற்கு முற்பட்டது ஆகும்.
# அருவந்தை

அரிசில் கிழார் கல்லாடனார் என்னும் சங்க காலப் புலவர் அம்பர் கிழான் **அருவந்தை** வள்ளலைக் கண்டு பாடினார். அவன் புலவரின் பசியையும் வறுமையையும் போக்கியதோடு புலவர்க்குப் புத்தாடை போர்த்தியும் பெருமைப்படுத்தினான். <sup>புறம் 385</sup> கல்லாடனார் வாழ்ந்த கல்லாடம் திருவேங்கட மலைக்கு வடபால் இருந்த ஓர் ஊர் என்பது குறிப்பிடத்தக்கது.  

ஆதன் தந்தை ஆந்தை என்றும், பூதன் தந்தை பூந்தை என்றும் வருவது போல அருவந்தை என்னும் பெயரும் அருவன் தந்தை என அமைந்த பெயராகும்.
# கருணாமிர்த சாகரம்

**கருணாமிர்த சாகரம்** என்பது தமிழிசையை ஆழமாக ஆய்ந்து, தஞ்சாவூர் ராவ்சாகிப் மு. ஆபிரகாம் பண்டிதர் அவர்களால் எழுதப்பட்ட ஆய்வு நூல் ஆகும். இந்த நூல், கி.பி. 1917-ஆம் ஆண்டு 1346 பக்கங்களுடன் வெளிவந்தது. 12-ஆம் நூற்றாண்டில் இருந்து தேக்க நிலையில் இருந்த தமிழிசையை மீண்டும் தழைக்கும்படிச் செய்ய, இந்த நூல் உந்து சக்தியாக இருந்தது.  

பல நூற்றாண்டு கால நீண்ட இடைவெளிக்குப் பிறகு, தமிழிசையின் தொன்மை வரலாற்றை, முதன்முதலாக விவரித்து வெளிவந்தமையால், தற்கால இசை நூல்களுள், இதனையே முதல் நூலாகக் கருதுகின்றனர். தமிழிசையியல் என்னும் பெருங்கடலில் பயணம் செய்வோருக்குக் ‘கருணாமிர்த சாகரம்’ ஒரு கலங்கரை விளக்கமாகும்.  

## நூற்சிறப்புகள்
‘தமிழிசை பற்றித் தமிழில் ஒன்றுமில்லை’ என்று கருதிய காலம் பண்டிதரின் காலம் ஆகும். இதனைப் பண்டிதர், ‘'சங்கீதத்திற்குச் சங்கீத ரத்னாகரர் எழுதிய நூலே, முதல் நூலென்றும், அது சிறந்ததென்றும், தமிழ் மக்களுக்குச் சங்கீதமே தெரியாதென்றும் சொல்லுகிறார்கள்’' என்று வேதனையுடன் குறிப்-பிடுகின்றார். இக்குறையைக் போக்கும் வகையில், பல ஆண்டுகள் இசை பயின்றும் இசை நூல்களைக் கற்றும் இசையறிஞர்களோடு கலந்துரையாடியும் பழந்தமிழ்ப் பனுவல்களைத் திரட்டியும் தமிழிசை குறித்த நீண்ட வரலாற்றையும் நுணுக்கங்களையும் ஆய்ந்து அறிந்து, கருணாமிர்த சாகரத்தை வெளியிட்டார்.  

## நூலமைப்பு
- இந்நூல்,நான்கு பாகங்களைக் கொண்டது. **முதற்பாகம்**, மூன்று தமிழ்ச்சங்கங்கள், குமரிக் கண்டம், கடல்கோள் ஆகியன குறித்துப் பல்வேறு சான்றுகளுடன் மிகவும் விரிவாக விளக்குகின்றது. மேலும், அக்காலத்தில் வாழ்ந்த இசைப்புலவர்களின் பெயர்ப் பட்டியல் ஒன்றும் தரப்பட்டுள்ளது.
- **இரண்டாம்** பாகம் இசை இயற்பியல் குறித்தவையாகும். இதில் சுருதிகளைப் பற்றி விளக்குகின்றது. இசைக்கான சுருதிகளின் எண்ணிக்கை 24 என்றும், 22 சுருதிகள் என்னும் இசையியல் கொள்கை தவறு என்றும் பல்வேறு நிலைகளில் விவாதித்து முடிவுரைக்கின்றது.
- **மூன்றாம்** பாகத்தில் தமிழிசையியல் குறித்த செய்திகள், பல கிடைக்கின்றன. பெரும் பண்கள், திறப்பண்கள், பண்ணுப் பெயர்த்தல், ஆலாபனை, முற்காலப் பிற்கால நூற்களில் கூறியுள்ள இராகங்களின் தொகை, இணை, கிளை, பகை, நட்பு என்னுமட் பொருந்திசைச் சுரங்களைக் கண்டு கொள்ளும் முறைகள் ஆகியன பற்றி சிலப்பதிகாரம், சங்க இலக்கியம் வழி நின்று விளக்கப்படுகின்றது.
- **நான்காம்** பாகத்தில் இளங்கோவடிகள் குறிப்பிட்ட வட்டப்பாலை, ஆயப்பாலை, சதுரப்பாலை, திரிகோணப்பாலை குறித்தும், மாந்தன் உடலுக்கும், யாழ்வடிவுக்கும் ஓப்பீடு, யாழ் வகைகள் குறித்தும் விளக்குகின்றது.தொல்காப்பியம், சிலப்பதிகாரம், சங்க இலக்கியம், பிற இலக்கியங்கள் வழிப் பெற்ற சான்றுகளின் அடிப்படையிலும், பிறமொழி நூல்கள், வல்லுநர்களின் கருத்துகளின் அடிப்படையிலும் மிகவும் ஆழ்ந்து, ஆய்வு செய்து எழுதப்பட்டது இப்பெருநூல் ஆகும்.
# சரியை


**சரியை** சைவ நாற்பாதங்களில் முதலாவது படியாகக் கூறப்படுவதாகும். அன்பின் துணையோடு உடம்பினால் செய்யும் இறைபணிகள் அனைத்தும் சரியை நெறியாகும். இலகுவில் செய்யக்கூடிய ஆரம்ப முயற்சியான இதற்குத் தூய தெய்வ பக்தியில் இறையம்சமும் துணை நிற்கவேண்டும். இந்நெறியில் நிற்போர் சிவனை ஆண்டானாகவும் தம்மை அடிமையாகவும் கொள்ளும் தாச மார்க்கத்தைக் கடைப்பிடிப்பவர்களாவர். தாச மார்க்கம் பற்றித் திருமந்திரம் பின்வருமாறு கூறுகின்றது.  

:எளிய நல் தீபம் இடல் மலர் கொய்தல்  
:அளியின் மெழுகல் அதுதூர்த்தல் வாழ்த்தல்  
:பளிபணி பற்றல் பன்மஞ்சனம் ஆதி  
:தளி தொழில் செய்வது தான் தாச மார்க்கமே.(திருமந்திரம்)  

இந்நெறி நிற்போர் சாலோக முத்தியையும், சிவனின் உலகை அடைதலாகிய சிவலோகத்தையும் பெறுவர்.  

## சரியைத் தொண்டுகள்
ஆலயங்களில் இறைவனை வழிபடல், வழிபாட்டின் பொருட்டுத் திருக்கோயிலைக் கூட்டுதல், மெழுகுதல், கழுவுதல், திருவிளக்கு ஏற்றல், திருநந்தவனம் அமைத்தல், பூ எடுத்தல், பூமாலை தொடுத்தல், பூசைத் திரவியம் கொடுத்தல், பூசைக்குரிய பொருட்களைத் துலக்கிச்சுத்தம் செய்தல், தீவர்த்தி, குடை, கொடி, ஆலவட்டம் பிடித்தல், வாகனம் துடைத்தல், கழுவுதல், இறைவன் புகழ் பாடுதல், சிவனடியார்களைக் கண்டால் அவர்களை வணங்கி அவர்களுக்குச் சேவை செய்தல், உழவாரப்பணி செய்தல், பழங்கோயில்களை வேண்டும் அளவில் புதுப்பித்தல், புராணபடனம் செய்தல், கேட்டல், புராணக் கதை படித்தல், யாத்திரை செய்தல் ஆகியவை சரியைத் தொண்டுகளாகும்.  

## சரியையின் வகைகள்
- சரியையிற் சரியை - சரியை நெறியில் திருக்கோயிலில் திருவிளக்கிடுதல் முதலான தொண்டுகள்.

- சரியையிற் கிரியை - ஒருமூர்த்தியை வழிபடல்.

- சரியையில் யோகம் - வழிபடும் கடவுளையும் சிவனையும் தியானித்தல்.

- சரியையில் ஞானம் - சரியை வழிபாட்டால் அனுபவம் வாய்க்கப் பெறுவது.
# கிரியை

**கிரியை** சைவ நாற்பாதங்களில் இரண்டாவது படியாகக் கூறப்படுவதாகும். மந்திர தந்திரங்களைக் குரு மூலமாக அறிந்து சமய, விஷேட, நிர்வாண தீட்சைகளைப் பெற்றோர் மேற்கொள்ளும் வழிபாட்டு முறை கிரியைநெறியாகும். தம்பொருட்டு தம்மளவில் செய்யும் ஆன்மார்த்த பூசையும், பிறர் பொருட்டு ஆலயங்களில் செய்யப்படும் பரார்த்த பூசையும் இந்நெறியுள் அடங்கும். இந்நெறி சிவனுக்கு அருகில் இருக்கும் சற்புத்திர மார்க்கமாகும். இந்நெறி நின்றோர் சாமீபமுத்தியைப் பெறுவர். சற்புத்திர மார்க்கம் பற்றி திருமந்திரம் பின்வருமாறு கூறுகின்றது.  

: பூசித்தல் வாசித்தல் போற்றல் செபித்திடல்  
: ஆசற்ற நற்றவம் வாய்மை அழுக்கின்மை  
: நேசித்திட் டன்னமும் நீர்சுத்தி செய்தல் மற்(று)  
: ஆசற்ற சற்புத்திர மார்க்கமாகுமே.  

## கிரியைத் தொண்டுகள்
கிரியை சைவ நாற்பாதங்களில் இரண்டாவது படியாகக் கூறப்படுவதாகும். மந்திர தந்திரங்களைக் குரு மூலமாக அறிந்து சமய, விஷேட, நிர்வாண தீட்சைகளைப் பெற்றோர் மேற்கொள்ளும் வழிபாட்டு முறை கிரியைநெறியாகும். தம்பொருட்டு தம்மளவில் செய்யும் ஆன்மார்த்த பூசையும், பிறர் பொருட்டு ஆலயங்களில் செய்யப்படும் பரார்த்த பூசையும் இந்நெறியுள் அடங்கும். மந்திரங்களை ஓதுவது கிரியை என்று முரு பழ இரத்தினம் செட்டியார் குறிப்பிடுகிறார்  

திருமலர்கள், திருமஞ்சனம் முதலியவற்றால் ஒப்பனை, தூபம், தீபம், உபசாரங்களை ஏற்படுத்தல், வலம்செய்தல், பணிதல் தோத்திரம் என்பவற்றைச் செய்து வேண்டி நிற்றல்(பிரார்த்தனை) என்னும் இவ்வகைத் தொண்டே கிரியையாகும்.  

## கிரியையின் வகைகள்
- கிரியையிற் சரியை - பூசைப் பொருட்களைத் திரட்டல்.

- கிரியையிற் கிரியை - புறத்தில் பூசித்தல்.

- கிரியையில் யோகம் - அகத்தில் பூசித்தல்.

- கிரியையில் ஞானம் - மேற்கூறிய கிரியைகளால் ஓர் அனுபவம் வாய்க்கப் பெறுதல்.

## கிரியைநெறியில் நின்று முத்தி பெற்றவர்கள்
திருஞானசம்பந்த நாயனார், சண்டேஸ்வர நாயனார்.  

## மேற்கோள்களும் குறிப்புகளும்